gerrymandering
Gerrymandering er politisk betinget manipulation i forbindelse med inddeling i valgkredse, mest i forbindelse med flertalsvalg. Hensigten med gerrymandering, som også betegnes valggeometri, er at etablere en kredsinddeling, der sikrer stemmemæssigt dyre mandater til modstanderpartier og -kandidater og billige til det foretrukne parti.
Gerrymandering er opkaldt efter guvernør Elbridge Gerry (1744-1814) i den amerikanske delstat Massachusetts, som havde ansvaret for en meget skæv valgkredsinddeling i 1812. En af valgkredsene lignede en salamander, og guvernørens og dyrets navne blev så kombineret til skældsordet en gerrymander.
Beskyldninger for gerrymandering er hyppigt et politisk og juridisk stridspunkt i flertalsvalgsystemer, bl.a. i USA; det forekom også i Danmark – om end kun i få tilfælde – i enkeltmandskredsenes tid, også i form af udskydelse af en inddelingsreform af valgkredsene i de store byer. Brug af tillægsmandater vil normalt umuliggøre effektiv gerrymandering.